שחר פאר העפילה הערב (שלישי) לסיבוב השני על החימר במרוקו (ע"ס 220 אלף דולר) אחרי לא פחות משעתיים ו-50 דקות של טניס מפרך. הישראלית (54 בעולם, 8 בטורניר) שביקשה לא לשחק ביום הזיכרון, לא קיבלה אישור ממארגני הטורניר ועלתה לשחק עם כשהיא עונדת סרט שחור. שחר חזרה מפיגור לניצחון 7:5, 3:6, 5:7 על מגדלנה ריבאריקובה הסלובקית ותמשיך לשלב הבא, שם מחכה לה מתילדה יוהאנסון מצרפת.
זה לא היה משחק של הגשות, אפילו רחוק מכך. פאר הכניסה 66 אחוזים מההגשה הראשונה ונשברה 7 פעמים במהלך המשחק. למזלה, ריבאריקובה סיימה עם 46 אחוזים בלבד בהגשה הראשונה ואיפשרה להישראלית להשיג 8 שבירות משלה בדרך למהפך ולניצחון.
כאמור, יריבתה הבאה של פאר היא מתילדה יוהאנסון (108 בעולם), המחבט מספר 6 של צרפת. יוהאנסון, שבדית במקור, עברה בסיבוב הראשון בקלות, עם 1:6, 1:6 על נאדיה ללאמי המרוקנית, שקיבלה כרטיס חופשי לטורניר הביתי שלה. המנצחת בין פאר ליוהאנסון תפגוש את המנצחת בפגש בין טימאה בצ'ינסקי (שוויץ), שפיגרה מול ארינה רדיונובה אבל ניצלה את פרישתה של הרוסייה, לבין פטרה צ'טקובסקה (צ'כיה) שעברה את מלינדה צ'ינק מהונגריה עם 4:6, 2:6.
גם לדודי סלע היה ערב טוב, עם ניצחון בסיבוב הראשון של טורניר בוקרשט בירת רומניה. הישראלי הבכיר ניצח 6:7, 2:6 את אדריאן אונגור המקומי. בשלב הבא מחכה לסלע קרב קשה מאוד מול ז'יל סימון הצרפתי, המדורג 1 בטורניר, שעבר אוטומטית לסיבוב השני. סלע וסימון נפגשו פעמיים עד כה, ובשני המקרים הצרפתי ניצח - בסיבוב השני של ווימבלדון 2011 ובסיבוב הראשון של האינדיאן וולס השנה.
אנדי רם ויוני ארליך השלימו משולש ישראלי מוצלח, כשהעפילו לסיבוב השני של טורניר החימר בברצלונה. אנדיוני ניצחו 6:7 (5), 6:7 (4) את רובן רמירס-הידאלגו הספרדי ואדוארדו שוונק הארגנטיני. היריבים בשלב הבא יהיו קשים בהרבה - המדורגים 3 בטורניר מאהש בופאטי (הודו) וננאד זימוניץ' (סרביה) שעברו לסיבוב השני בלי לשחק.